Juffrou red seun van verdrinkingArgieffoto ŉ Onderwyseres se vinnige optrede en kennis van noodhulp het Maandag moontlik die lewe van ŉ 11-jarige seun gered nadat hy byna in ŉ swembad in Noordwes verdrink het. Volgens Loanne Louw, woordvoerder van die Hartbeespoort-noodreddingseenheid, was die seun deel van ŉ onbekende skoolgroep wat ŉ vakansieoord in die Hartbeespoort-omgewing besoek het. “Van die kinders het geswem en die seun het in die swembad in die moeilikheid beland. Lede van die groep het hom uit die swembad gered waarna ŉ onderwyseres dadelik noodhulp op hom toegepas het,” het Louw gesê. Met paramedici se aankoms het hulle die seun op sy sy langs die swembad aangetref. Hy kon toe reeds self asemhaal. Hy is na ŉ hospitaal in Brits geneem vir waarneming. Louw het gesê ŉ moontlike tragedie is vermy omdat die onderwyseres noodhulp kon toepas en het mense aangeraai om noodhulpopleiding te ontvang.